# Zdeněk Velký

Zdeněk Velký (Beroun, 13 de febrer de 1952) és un antic pilot de motocròs txec de renom internacional durant la dècada del 1970. Després de participar unes temporades al Campionat del Món de motocròs de 250cc, obtingué el seu millor resultat quan canvià a la categoria dels 125cc, el 1976, amb un tercer lloc final. El 1974 guanyà la Inter-AMA dels EUA. El 1975, com a membre de l'equip estatal en què també hi havia Jirí Churavý, Miroslav Navácek i Antonin Baborovsky, aconseguí al circuit txec de Sedlčany l'únic triomf que obtingué mai l'antiga Txecoslovàquia al Motocross des Nations.

## Trajectòria esportiva

El 1969, a 17 anys, Velký va córrer un parell de curses de motocròs pel seu compte, fins que entrà a la delegació de la Svazarm a Beroun. Un cop allà, fou seleccionat per a assistir a la concentració juvenil de Nová Paka (districte de Jičín), on la seva actuació cridà l'atenció dels entrenadors del club Dukla de Praga que hi assistien, els quals el fitxaren. Un cop entrà al club -quan encara li faltava un any per a començar el servei militar-, Velký començà a formar-s'hi seriosament amb la resta de l'equip. Durant tota la seva carrera, fou membre d'aquest club i pilot oficial de ČZ.
Gràcies a la formació que rebia i a la disciplina que hi havia al club Dukla, el seu rendiment va augmentar aviat, malgrat que en una cursa del campionat estatal a Vimperk (districte de Prachatice), es va lesionar considerablement la mà en agafar-se-la amb la cadena de transmissió de la moto per culpa d'una caiguda. Un cop restablert, però, va reprendre l'activitat i va progressar tant ràpid, que aviat va poder participar al mundial. El 1973 va aconseguir els seus primers punts al de 250cc i a l'europeu de 125cc. El 1975, abans del seu èxit al Motocross des Nations guanyà el campionat de Txecoslovàquia de 250cc, títol que revalidà les temporades de 1981 i 1982.

## Palmarès al Campionat del Món

Font:
| Any | Motocicleta | 250cc | 125cc |
| 1973 | ČZ | 25è | 13è |
| 1974 | ČZ | 19è | - |
| 1975 | ČZ | 6è | - |
| 1976 | ČZ | - | 3r |
| 1977 | ČZ | - | 12è |
| 1978 | ČZ | 32è | - |
| 1979 | ČZ | 22è | - |
| 1980 | ČZ | - | - |
| 1981 | ČZ | 48è | - |

## Notes

* ↑ "Unió per a la Cooperació amb l'Exèrcit", entitat paramilitar txecoslovaca inspirada en la DOSAAF soviètica.
* ↑ Grup A

## Referències

* 1 2 «SETKÁNÍ MISTRŮ SVĚTA - Weltmeistertreffen World Champions Meeting» (en txec). setkani-mistru.cz, 2015. Arxivat de l'original el 6 d'abril 2020. [Consulta: 26 març 2020].
* ↑ «Zdenek Velky» (PDF) (en francès). memotocross.fr. [Consulta: 8 gener 2020].
* ↑ «Motocross - GP des Nations - 1975 - Résultats détaillés» (en francès). les-sports.info. [Consulta: 6 gener 2020].
* 1 2 3 4 Wohlmuth, Jiří «První a dodnes jediné vítězství» (PDF) (en txec). Veterán - ZPRAVODAJ SVAZU ZÁVODNÍKŮ VETERÁNŮ - AČR, Tardor 2015 - Núm. 113, 20-12-2015, pàg. 20-25 [Consulta: 19 març 2020].
* ↑ «CZ Moto-Cross Development» (en anglès). ahrmanw.com. [Consulta: 16 gener 2020].
* ↑ «Palmares du Mondial Mx 1» (en francès). memotocross.fr. [Consulta: 6 gener 2020].
* ↑ «Palmares du Mondial Mx 2» (en francès). memotocross.fr. [Consulta: 6 gener 2020].

## Enllaços externs

* Recull d'imatges de Zdeněk Velký Arxivat 2020-01-17 a Wayback Machine. (anglès)
* Il·lustració del Motocross des Nations de 1975 amb Zdeněk Velký i Jiří Churavý (anglès)